CELEX: 52018PC0259
Language: mt
Date: 2018-05-08
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 952/2013 li jistabbilixxi l-Kodiċi Doganali tal-Unjoni

IL-KUMMISSJONI EWROPEA
            Brussell, 8.5.2018
            COM(2018) 259 final
            2018/0123(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (UE) Nru 952/2013 li jistabbilixxi l-Kodiċi Doganali tal-Unjoni 
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Wara d-dħul fis-seħħ tad-dispożizzjonijiet sostanzjali l-ġodda tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  1
                (KDU) f’Mejju 2016, il-proċess ta’ konsultazzjoni regolari mal-Istati Membri u man-negozji wassal għall-identifikazzjoni ta’ żbalji u ta’ anomaliji tekniċi li jeħtieġ li jiġu kkoreġuti sabiex jiġu żgurati ċ-ċertezza tad-dritt u l-konsistenza. Għalhekk il-Kummissjoni Ewropea ħejjiet din il-proposta biex temenda l-KDU bil-għan li tikkoreġi dawn l-iżbalji u l-omissjonijiet, inkluż l-allinjament tal-KDU ma’ ftehim internazzjonali li ma kienx fis-seħħ fi żmien l-adozzjoni tal-KDU, jiġifieri, l-Ftehim Ekonomiku u Kummerċjali Komprensiv bejn il-Kanada u l-UE (CETA). Il-proposta għandha wkoll l-għan li tindirizza talba mill-Italja biex tinkludi l-muniċipalità ta’ Campione d’Italia u l-ilmijiet Taljani tal-Lag ta’ Lugano fit-territorju doganali tal-UE.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-proposta għandha l-għan li tiżgura l-applikazzjoni adegwata tar-Regolament (UE) Nru 952/2013, li hija kompletament konformi mal-politiki u mal-għanijiet eżistenti rilevanti għall-kummerċ ta’ merkanzija li tiddaħħal fit-territorju doganali tal-Unjoni jew li tinħareġ minnu. 
               
            
            
               •Konsistenza ma’ politiki oħra tal-Unjoni
            
            
               Il-proposta għandha l-għan li tiżgura li l-KDU huwa allinjat mal-ftehimiet kummerċjali internazzjonali ffirmati mill-UE. L-element tal-proposta li jikkonċerna l-inklużjoni tal-muniċipalità ta’ Campione d’Italia u l-ilmijiet Taljani tal-Lag ta’ Lugano fit-territorju doganali tal-Unjoni huwa marbut mal-emendi paralleli tad-Direttivi 2008/118/KE (id-Direttiva dwar id-Dazju tas-Sisa) u 2006/112/KE (id-Direttiva tal-VAT). Dawn l-emendi jenħtieġ li japplikaw mill-istess data tal-1 ta’ Jannar 2019.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-proposta hija bbażata fuq l-Artikoli 33, 114 u 207 tat-Trattat dwar il-Funzjonament tal-Unjoni Ewropea (TFUE).
            
            
               •Sussidjarjetà (għall-kompetenza mhux esklużiva) 
            
            
               
                  Il-proposta taqa’ taħt il-kompetenza esklużiva tal-UE skont l-Artikolu 3(1)(a) u (e) tat-TFUE. L-Istati Membri ma jistgħux jaġixxu b’mod individwali f’dan il-qasam.
               
            
            
               •Proporzjonalità
            
            
               Il-proposta ma tinvolvi l-ebda żvilupp ta’ politika ġdid meta mqabbla mal-att leġiżlattiv li beħsiebha temenda; timmodifika xi ftit dispożizzjonijiet ta’ dak l-att leġiżlattiv sabiex tiżgura l-applikazzjoni adegwata ta’ dispożizzjonijiet oħra tal-istess Regolament, biex tallinja r-Regolament mal-ftehim internazzjonali li daħal fis-seħħ wara l-adozzjoni tar-Regolament u biex twieġeb għal talba partikolari ta’ Stat Membru li għandha effett limitat. 
            
            
               •Għażla tal-istrument
            
            
               
                  Billi l-Kodiċi huwa att legali tal-UE, jista’ jiġi emendat biss b’att legali ekwivalenti. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
         
         
            
               Din l-emenda ma tbiddilx is-sustanza tar-Regolament (UE) Nru 952/2013 u għalhekk il-konsultazzjoni preċedenti mal-partijiet interessati li saret qabel l-adozzjoni ta’ dak ir-Regolament, għadha valida.
            
            
               Barra minn hekk, ġew diskussi l-emendi rilevanti mal-Istati Membri u mar-rappreżentanti tal-kummerċ f’laqgħat konġunti tal-Grupp ta’ Esperti Doganali u tal-Grupp ta’ Kuntatt dwar il-Kummerċ, fejn intlaħaq kunsens dwar is-sustanza ta’ dan it-test. Il-Kummissjoni kkonsultat mal-pubbliku ġenerali dwar il-proposta permezz ta’ pjan direzzjonali ppubblikat fil-portal għal Regolamentazzjoni Aħjar “Semma leħnek” u ħadet nota tal-feedback li rċeviet. 
            
            
               •Valutazzjoni tal-impatt
            
            
               Din l-inizjattiva ma teħtieġx valutazzjoni tal-impatt għax ma għandhiex x’taqsam ma’ għażla ta’ politika. Tinvolvi sempliċiment korrezzjoniijiet tal-KDU biex i) temenda xi kwistjonijiet tekniċi u anomaliji li nħolqu fl-ewwel sentejn tal-applikazzjoni tagħha u ii) twieġeb għal talba minn Stat Membru wieħed li żewġ partijiet tat-territorju tiegħu li kienu esklużi mill-kamp ta’ applikazzjoni tat-territorju doganali tal-UE, issa jenħtieġ li jiġu inklużi. Barra minn hekk, din tiżgura l-koerenza ma’ dispożizzjonijiet oħra tar-Regolament (UE) Nru 952/2013, li minnu nnifsu huwa riformulazzjoni tar-Regolament (KE) Nru 450/2008 li l-Kummissjoni wettqet valutazzjoni tal-impatt tiegħu. 
            
            
               •Idoneità regolatorja u simplifikazzjoni
            
            
               Il-proposta tgħin biex jintlaħqu l-għanijiet tal-KDU. Din tagħmel xi emendi tekniċi tal-Kodiċi biex tiżgura li l-Kodiċi jissodisfa b’suċċess l-għanijiet tiegħu li jtejjeb il-kompetittività tan-negozji Ewropej filwaqt li jipproteġi aħjar l-interessi finanzjarji u ekonomiċi tal-Unjoni u tal-Istati Membri u s-sikurezza u s-sigurtà tal-konsumaturi tal-UE. 
            
            
               4.IMPLIKAZZJONIJIET BAĠITARJI
            
            
               
                  L-emendi proposti ma għandhom l-ebda implikazzjoni baġitarja diretta iżda se jiffaċilitaw il-kisba tal-għanijiet doganali tal-Unjoni, inklużi l-ġbir tar-riżorsi proprji u l-faċilitazzjoni tal-kummerċ.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Sal-2021 il-Kummissjoni se twettaq evalwazzjoni interim tal-qafas legali tal-KDU u tas-sistemi elettroniċi li jkunu ġew implimentati sa dik id-data. Se tniedi kontroll tal-idoneità aktar komprensiv wara l-2025, ladarba jiġu implimentati s-sistemi elettroniċi kollha tal-KDU, biex jiġi stabbilit jekk hemmx nuqqasijiet jew żbalji fil-Kodiċi li jridu jiġu indirizzati bi proposta għal emenda aktar komprensiva. Fid-dawl tal-fażi tranżizzjonali attwali tal-KDU u ta’ dawn il-pjanijiet għal evalwazzjonijiet futuri, mhija meħtieġa l-ebda evalwazzjoni dwar din il-proposta speċifika.
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               Il-proposta tinkludi l-emendi għad-dispożizzjonijiet tal-KDU li ġejjin:
            
            
               ·l-Artikolu 4, li jipprovdi d-definizzjoni tat-territorju doganali tal-UE, jenħtieġ li jiġi emendat wara talba mill-Italja biex tinkludi l-muniċipalità Taljana ta’ Campione d’Italia u l-ilmijiet Taljani tal-Lag ta’ Lugano fil-kamp ta’ applikazzjoni tiegħu. Il-pożizzjoni ġeografika taż-żewġ territorji bħala esklavi Taljani fit-territorju tal-Iżvizzera, iġġustifikat mil-lat storiku l-esklużjoni tagħhom mit-territorju doganali tal-UE, iżda l-Italja tqis li din l-esklużjoni ma għadhiex meħtieġa, b’mod partikolari għax inkella l-Iżvizzera issa tixtieq tinkludihom fit-territorju doganali tagħha. Qed jiġi propost li din l-emenda tapplika mill-1 ta’ Jannar 2019.
            
            
               ·L-Artikolu 34(9) li, taħt ċerti kundizzjonijiet jippermetti l-użu estiż tad-deċiżjonijiet tal-Informazzjoni Vinkolanti dwar it-Tariffi (BTI) li ma jibqgħux validi jew li jiġu revokati, jenħtieġ li jiġi emendat biex tingħata wkoll il-possibbiltà tal-użu estiż f’aktar sitwazzjonijiet koperti bl-Artikolu 34(5) tal-KDU, jiġifieri f’sitwazzjonijiet fejn id-deċiżjoni BTI tkun ġiet revokata għax ma tikkonformax mal-leġiżlazzjoni doganali jew għax il-kundizzjonijiet stabbiliti għall-ħruġ tad-deċiżjoni BTI ma kinux jew ma baqgħux issodisfati (eż. bħala riżultat ta’ negozjati bilaterali bejn żewġ Stati Membri jew ta’ gwida dwar il-klassifikazzjoni adottata fil-livell tal-Unjoni).
            
            
               ·Jenħtieġ li l-Artikolu 124(h)(i) jiġi emendat biex iżid il-ħażna temporanja mal-lista ta’ każijiet fejn id-dejn doganali (li jinħoloq għax ma jkunx hemm konformità mal-formalitajiet doganali) jista’ jinqata’ jekk la jkun hemm effetti negattivi sinifikanti, la attentati ta’ qerq u s-sitwazzjoni tkun ġiet sussegwentament regolarizzata. L-esklużjoni attwali tal-ħażna temporanja hija sempliċement żvista kkawżata mill-fatt li l-ħażna temporanja ma titqiesx proċedura doganali. Id-delega korrispondenti tas-setgħat lill-Kummissjoni biex tissupplimenta d-dispożizzjoni jenħtieġ li tiġi wkoll emendata biex tinkludi l-ħażna temporanja.
            
            
               ·Jenħtieġ li jiġi emendat l-Artikolu 129(2)(b) biex jiċċara li, f’każijiet fejn l-awtoritajiet doganali jridu jinvalidaw dikjarazzjoni fil-qosor tad-dħul għax il-merkanzija mhux tal-Unjoni koperta bid-dikjarazzjoni ma tiddaħħalx fit-territorju doganali, l-invalidazzjoni trid issir hekk kif jgħaddu 200 jum minn meta tkun ġiet ippreżentata d-dikjarazzjoni minflok “fi żmien” il-perjodu ta’ 200 jum. Il-perjodu ta’ 200 jum ġie indikat bħala l-perjodu ta’ żmien li d-dikjaranti għandhom biex jippreżentaw il-merkanzija lid-dwana wara li jippreżentaw id-dikjarazzjoni. 
            
            
               ·Jenħtieġ li l-Artikolu 139(5) jiġi emendat biex jiċċara li, fil-każijiet kollha fejn l-operaturi ekonomiċi jew it-trasportaturi tal-merkanzija ma ssottomettewx l-informazzjoni ta’ qabel il-wasla dwar il-merkanzija mhux tal-Unjoni (fil-forma ta’ “dikjarazzjonijiet fil-qosor tad-dħul”) qabel il-wasla attwali tal-merkanzija u l-preżentazzjoni tagħhom lid-dwana, id-dikjarazzjonijiet doganali jew id-dikjarazzjonijiet għall-ħażna temporanja jridu jinkludu d-dettalji li kieku kienu jiġu inklużi fid-dikjarazzjonijiet fil-qosor tad-dħul.
            
            
               ·Jenħtieġ li jiġi emendat l-Artikolu 146(2)(b) biex jiċċara li, f’każijiet fejn l-awtoritajiet doganali jridu jinvalidaw dikjarazzjoni għall-ħażna temporanja minħabba n-nuqqas ta’ preżentazzjoni tal-merkanzija rilevanti, l-invalidazzjoni trid issir hekk kif jgħaddu 30 jum minn meta tkun ġiet ippreżentata d-dikjarazzjoni minflok “fi żmien” il-perjodu ta’ 30 jum. Il-perjodu ta’ 30 jum ġie indikat bħala l-perjodu ta’ żmien li d-dikjaranti għandhom biex jippreżentaw il-merkanzija lid-dwana wara li jippreżentaw id-dikjarazzjoni. 
            
            
               ·Jenħtieġ li jiġi propost Artikolu 260a ġdid biex jagħti eżenzjoni sħiħa mid-dazju tal-importazzjoni għall-merkanzija li ma tistax tibbenefika mill-eżenzjoni sħiħa mniżżla fl-Artikolu 260 iżda li tkun issewwiet jew inbidlet skont il-proċedura ta’ proċessar passiv f’pajjiż li miegħu l-Unjoni tkun ikkonkludiet ftehim preferenzjali (bħas-CETA mal-Kanada) li jagħti din l-eżenzjoni.
            
         
         
            
               ·Jenħtieġ li jiġu emendati l-Artikolu 272(2)(b) u l-Artikolu 275(2)(b) biex jiċċaraw li, f’każijiet fejn l-awtoritajiet doganali jridu jinvalidaw dikjarazzjoni fil-qosor għall-ħruġ jew notifika tal-esportazzjoni mill-ġdid minħabba n-nuqqas ta’ esportazzjoni tal-merkanzija rilevanti, l-invalidazzjoni trid issir hekk kif jgħaddu 150 jum minn meta tkun ġiet ippreżentata d-dikjarazzjoni jew in-notifika minflok “fi żmien” il-perjodu ta’ 150 jum. Il-perjodu ta’ 150 jum ġie indikat bħala l-perjodu ta’ żmien li d-dikjaranti għandhom biex joħorġu l-merkanzija barra mit-territorju doganali tal-UE qabel ma jiġu invalidati d-dikjarazzjoni jew in-notifika.
            
            
               2018/0123 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament (UE) Nru 952/2013 li jistabbilixxi l-Kodiċi Doganali tal-Unjoni 
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 33, 114 u 207 tiegħu, 
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew, 
            
            
               Waqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Ir-Regolament (UE) Nru 952/2013 tal-Parlament Ewropew u tal-Kunsill
                  2
                jistabbilixxi l-Kodiċi Doganali tal-Unjoni, (il-Kodiċi) u jistabbilixxi r-regoli u l-proċeduri ġenerali applikabbli għall-merkanzija li tiddaħħal jew li tinħareġ barra mit-territorju doganali tal-Unjoni.
            
            
               (2)Il-muniċipalità Taljana ta’ Campione d’Italia, esklava Taljana fit-territorju tal-Iżvizzera u l-ilmijiet Taljani tal-Lag ta’ Lugano jenħtieġ li jiġu inklużi fit-territorju doganali tal-Unjoni għax ma għadhomx japplikaw ir-raġunijiet storiċi li jiġġustifikaw l-esklużjoni ta’ dawn it-territorji, bħalma huma l-iżolament u l-iżvantaġġi ekonomiċi tagħhom. Għall-istess raġunijiet, dawn it-territorji jenħtieġ li jiġu inklużi fl-arranġamenti ġenerali għad-dazju tas-sisa filwaqt li jibqgħu jiġu esklużi mis-sistema komuni ta’ taxxa fuq il-valur miżjud. Sabiex jiġi żgurat li dawk il-bidliet kollha jibdew japplikaw b’mod konsistenti fl-istess żmien, l-inklużjoni ta’ dawk it-territorji fit-territorju doganali tal-Unjoni, jenħtieġ li japplikaw mill-1 ta’ Jannar 2019. 
            
            
               (3)Jenħtieġ li l-Kodiċi jiġi emendat biex jiċċara li detentur tad-deċiżjoni tal-Informazzjoni Vinkolanti dwar it-Tariffi (BTI) jista’ juża dik id-deċiżjoni sa sitt xhur wara li tiġi revokata dik id-deċiżjoni jekk ir-revoka tirriżulta mill-fatt li d-deċiżjoni ma tikkonformax mal-leġiżlazzjoni doganali jew li l-kundizzjonijiet stabbiliti għall-ħruġ tad-deċiżjoni ma kinux jew ma baqgħux issodisfati. 
            
            
               (4)Jenħtieġ li l-ħażna temporanja tiżdied mal-lista tal-formalitajiet doganali koperti mid-dispożizzjoni li dejn jinqata’ għax ikun hemm nuqqas ta’ konformità f’każijiet fejn la jkun hemm effetti negattivi sinifikanti, la attentati ta’ qerq u s-sitwazzjoni tkun ġiet sussegwentament regolarizzata. Għall-finijiet tal-qtugħ tad-dejn f’dawk il-każijiet, jenħtieġ li l-ħażna temporanja ma tiġix ittrattata b’mod differenti minn proċedura doganali. Id-delega korrispondenti tas-setgħat lill-Kummissjoni biex tissupplimenta d-dispożizzjoni jenħtieġ li tiġi wkoll emendata biex tinkludi l-ħażna temporanja.
            
            
               (5)Meta l-awtoritajiet doganali jkunu jridu jinvalidaw dikjarazzjoni fil-qosor tad-dħul minħabba l-fatt li l-merkanzija koperta bid-dikjarazzjoni ma tkunx iddaħlet fit-territorju doganali tal-Unjoni, jenħtieġ li d-dikjarazzjoni fil-qosor tad-dħul tiġi invalidata mingħajr dewmien 200 jum wara li tkun ġiet ippreżentata d-dikjarazzjoni minflok fi żmien 200 jum, għax dak huwa l-perjodu li fih il-merkanzija trid tiddaħħal fit-territorju doganali tal-Unjoni.
            
            
               (6)Biex l-awtoritajiet doganali jkunu jistgħu jwettqu analiżi tar-riskju adegwata u kontrolli xierqa bbażati fuq ir-riskju, jeħtieġ li jiġi żgurat li l-operaturi ekonomiċi jipprovduhom bid-dejta ta’ qabel il-wasla dwar il-merkanzija mhux tal-Unjoni fil-forma ta’ dikjarazzjoni fil-qosor tad-dħul. Meta dikjarazzjoni fil-qosor tad-dħul ma tkunx ġiet ippreżentata qabel il-wasla tal-merkanzija u l-obbligu li din tiġi ppreżentata ma jkunx ġie rrinunzjat, jenħtieġ li l-operaturi ekonomiċi jissottomettu d-dejta li normalment tiġi inkluża fid-dikjarazzjonijiet fil-qosor tad-dħul fid-dikjarazzjonijiet doganali jew fid-dikjarazzjonijiet għall-ħażna temporanja tagħhom. Għal dawn il-finijiet, il-possibbiltà li tiġi ppreżentata dikjarazzjoni doganali jew dikjarazzjoni għall-ħażna temporanja minflok dikjarazzjoni fil-qosor tad-dħul jenħtieġ li tkun disponibbli biss f’każ li dan ikun permess mill-awtoritajiet doganali fejn tiġi ppreżentata l-merkanzija. Meta l-awtoritajiet doganali jkunu jridu jinvalidaw dikjarazzjoni għall-ħażna temporanja minħabba l-fatt li l-merkanzija koperta bid-dikjarazzjoni ma tkunx ġiet ippreżentata lid-dwana, jenħtieġ li d-dikjarazzjoni tiġi invalidata mingħajr dewmien 30 jum wara li tkun ġiet ippreżentata d-dikjarazzjoni minflok fi żmien 30 jum, għax dak huwa l-perjodu li fih il-merkanzija trid tiġi ppreżentata lid-dwana.
            
            
               (7)Jenħtieġ li l-eżenzjoni sħiħa mid-dazju tal-importazzjoni tingħata għall-merkanzija li tkun issewwiet jew inbidlet skont il-proċedura ta’ proċessar passiv f’pajjiż jew f’territorju li miegħu l-Unjoni tkun ikkonkludiet ftehim preferenzjali li jagħti din l-eżenzjoni, biex jiġi żgurat li l-Unjoni tissodisfa l-impenji internazzjonali tagħha f’dan ir-rigward. Il-ftehimiet preferenzjali li jagħtu eżenzjoni ma jeħtiġux li l-eżenzjoni tapplika għall-importazzjoni ta’ prodotti msewwija jew mibdula li jinkisbu mill-merkanzija ekwivalenti jew ta’ prodotti sostitwiti skont is-sistema standard ta’ skambju. Għalhekk, jenħtieġ li l-eżenzjoni mid-dazju ma tapplikax għal dawk il-prodotti u l-merkanzija.  
            
            
               (8)Meta l-awtoritajiet doganali jkunu jridu jinvalidaw dikjarazzjoni fil-qosor tal-ħruġ jew notifika ta’ esportazzjoni mill-ġdid minħabba l-fatt li l-merkanzija rilevanti ma tkunx inħarġet barra mit-territorju doganali tal-Unjoni, jenħtieġ li d-dikjarazzjoni jew in-notifika jiġu invalidati mingħajr dewmien 150 jum wara li tkun ġiet ippreżentata minflok fi żmien 150 jum, għax dak huwa l-perjodu li fih il-merkanzija trid tinħareġ barra mit-territorju doganali tal-Unjoni.
            
         
         
            
               (9)Skont il-prinċipju tal-proporzjonalità, biex jinkisbu l-għanijiet bażiċi li bihom l-unjoni doganali tkun tista’ taħdem b’mod effettiv u biex tiġi implimentata l-politika komuni tal-kummerċ, jeħtieġ u jixraq li jiġu indirizzati għadd ta’ kwistjonijiet tekniċi li ġew identifikati fl-implimentazzjoni tal-Kodiċi, li żewġ territorji ta’ Stat Membru jiddaħħlu fil-kamp ta’ applikazzjoni tat-territorju doganali tal-Unjoni u li l-Kodiċi jiġi allinjat ma’ ftehim internazzjonali li ma kienx fis-seħħ fi żmien l-adozzjoni tiegħu. Dan ir-Regolament ma jmurx lil hinn minn dak li hu meħtieġ biex jinkisbu l-għanijiet li jridu jinkisbu skont l-Artikolu 5(4) tat-Trattat dwar l-Unjoni Ewropea.
            
            
               (10) Għaldaqstant, ir-Regolament (UE) Nru 952/2013 jenħtieġ li jiġi emendat skont dan,
            
            
               ADOTTAW DAN IR-REGOLAMENT:
            
            
               Artikolu 1
            
            
               Ir-Regolament (UE) Nru 952/2013 huwa emendat kif ġej: 
            
            
               (1)fl-Artikolu 4(1), it-tnax-il inciż huwa sostitwit b’dan li ġej:
            
            
               “— it-territorju tar-Repubblika Taljana, minbarra l-muniċipalità ta’ Livigno,”;
            
            
               (2)fl-Artikolu 34(9), l-ewwel subparagrafu huwa sostitwit b’dan li ġej: 
            
            
               “9. Fejn deċiżjoni BTI jew BOI titlef il-validità tagħha skont il-punt (b) tal-paragrafu 1 jew tal-paragrafu 2, jew tkun revokata skont il-paragrafi 5, 7 jew 8, id-deċiżjoni BTI jew BOI xorta tista’ tintuża fir-rigward ta’ kuntratti vinkolanti li kienu bbażati fuq dik id-deċiżjoni u li kienu konklużi qabel ma titlef il-validità tagħha jew qabel tkun revokata. Dak l-użu estiż ma għandux japplika fejn deċiżjoni BOI tittieħed għal merkanzija li trid tiġi esportata.”;
            
            
               (3)fl-Artikolu 124(1)(h), il-punt (i) huwa sostitwit b’dan li ġej:
            
            
               “(i) in-nuqqas li wassal biex jinħoloq id-dejn doganali ma kellu l-ebda effett sinifikanti fuq l-operazzjoni korretta tal-ħażna temporanja jew tal-proċedura doganali kkonċernati u ma kienx jikkostitwixxi attentat ta’ qerq;”;
            
            
               (4)L-Artikolu 126 huwa sostitwit b’dan li ġej: 
            
            
               “Artikolu 126
            
            
               Id-delega tas-setgħa
            
            
               Il-Kummissjoni għandha tingħata s-setgħa li tadotta atti delegati, skont l-Artikolu 284, biex tiddetermina l-lista ta’ nuqqasijiet li ma jkollhom l-ebda effett sinifikanti fuq l-operazzjoni korretta tal-ħażna temporanja jew tal-proċedura doganali kkonċernati u biex tissupplimenta il-punt (i) tal-Artikolu 124(1)(h).”;
            
            
               (5)fl-Artikolu 129, il-paragrafu 2 huwa sostitwit b’dan li ġej:
            
            
               “2. Fejn il-merkanzija li għaliha tkun ġiet ippreżentata dikjarazzjoni fil-qosor tad-dħul ma tiddaħħalx fit-territorju doganali tal-Unjoni, l-awtoritajiet doganali għandhom jinvalidaw dik id-dikjarazzjoni mingħajr dewmien f’wieħed mill-każijiet li ġejjin: 
            
            
               (a) wara applikazzjoni mid-dikjarant; 
            
            
               (b) jekk ikunu għaddew 200 jum minn meta tkun ġiet ippreżentata d-dikjarazzjoni.”;
            
            
               (6)fl-Artikolu 139, il-paragrafu 5 huwa sostitwit b’dan li ġej:
            
         
         
            
               “5. Fejn merkanzija mhux tal-Unjoni li tkun ippreżentata lid-dwana ma tkunx koperta minn dikjarazzjoni fil-qosor tad-dħul, u ħlief fejn jingħata eżoneru mill-obbligu ta’ preżentazzjoni ta’ din id-dikjarazzjoni, waħda mill-persuni msemmija fl-Artikolu 127(4) għandha, mingħajr ħsara għall-Artikolu 127(6), tippreżenta minnufih din id-dikjarazzjoni jew jekk titħalla mill-awtoritajiet doganali, minflok tippreżenta dikjarazzjoni doganali jew dikjarazzjoni għall-ħażna temporanja. Fejn f’dawn iċ-ċirkostanzi tiġi ppreżentata dikjarazzjoni doganali jew dikjarazzjoni għall-ħażna temporanja, din għandha tinkludi mill-inqas id-dettalji meħtieġa għad-dikjarazzjoni fil-qosor tad-dħul.”;
            
            
               (7)fl-Artikolu 146, il-paragrafu 2 huwa sostitwit b’dan li ġej:
            
            
               “2. Fejn il-merkanzija li għaliha tkun ġiet ippreżentata dikjarazzjoni għall-ħażna temporanja ma tiġix ippreżentata lid-dwana, l-awtoritajiet doganali għandhom jinvalidaw dik id-dikjarazzjoni mingħajr dewmien f’wieħed mill-każijiet li ġejjin: 
            
            
               (a) wara applikazzjoni mid-dikjarant; 
            
            
               (b) jekk ikunu għaddew 30 jum minn meta tkun ġiet ippreżentata d-dikjarazzjoni.”;
            
            
               (8)Jiddaħħal l-Artikolu li ġej:
            
            
               “Artikolu 260a
            
            
               Merkanzija msewwija jew mibdula fil-kuntest tal-ftehimiet bejn l-Unjoni u pajjiżi terzi
            
            
               1.
                     Għandha tingħata eżenzjoni sħiħa mid-dazju tal-importazzjoni għall-prodotti pproċessati li jirriżultaw minn merkanzija mqiegħda taħt il-proċedura tal-ipproċessar passiv fejn l-awtoritajiet doganali huma sodisfatti li: 
            
            
               (a) il-merkanzija ssewwiet jew inbidlet f’pajjiż jew f’territorju barra mit-territorju doganali tal-Unjoni li miegħu l-Unjoni kkonkludiet ftehim li jagħti din l-eżenzjoni, u 
            
            
               (b) il-kundizzjonijiet għall-eżenzjoni stabbiliti fil-ftehim imsemmi fil-punt (a) huma ssodisfati.
            
            
               2.
                     Il-paragrafu 1 ma għandux japplika għall-prodotti pproċessati li jirriżultaw minn merkanzija ekwivalenti kif imsemmi fl-Artikolu 223 u għall-prodotti sostituti kif imsemmi fl-Artikoli 261 u 262.”;
            
            
               (9)fl-Artikolu 272, il-paragrafu 2 huwa sostitwit b’dan li ġej:
            
            
               “2. Fejn il-merkanzija li għaliha kienet ippreżentata dikjarazzjoni fil-qosor tal-ħruġ ma tinħariġx mit-territorju doganali tal-Unjoni, l-awotritajiet doganali għandhom jinvalidaw dik id-dikjarazzjoni mingħajr dewmien f’wieħed mill-każijiet li ġejjin: 
            
            
               (a) wara applikazzjoni mid-dikjarant; 
            
            
               (b) jekk ikunu għaddew 150 jum minn meta tkun ġiet ippreżentata d-dikjarazzjoni.”;
            
            
               (10)fl-Artikolu 275, il-paragrafu 2 huwa sostitwit b’dan li ġej:
            
            
               “2. Fejn il-merkanzija li għaliha tkun ġiet ippreżentata notifika tal-esportazzjoni mill-ġdid ma tinħariġx ’il barra mit-territorju doganali tal-Unjoni, l-awotritajiet doganali għandhom jinvalidaw dik in-notifika mingħajr dewmien f’wieħed mill-każijiet li ġejjin: 
            
            
               (a) wara applikazzjoni mid-dikjarant; 
            
            
               (b) jekk ikunu għaddew 150 jum minn meta tkun ġiet ippreżentata n-notifika.”.
            
         
         
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               L-Artikolu 1(1) għandu japplika mill-1 ta’ Jannar 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        ĠU L 269, 10.10.2013, p. 1.
               
               
                  
                     (2)
                  
                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).